ጊዴዎን ጢሞቴዎስ፡ መራሕቲ ፈደራል መንግስትን መራሕቲ ህወሓት ማዕረ-ማዕረ ጌርካ ምርኣይ ጌጋ'ዩ ምዃኑ ክሕብር እደሊ። ብሞራላዊ ሸነኹ ይኹን ሕጋዊ። መንግስቲ ሕጊ ከኽብርን ወተሃደራቱ ኣብ ትግራይ ከኽትትን ምሉእ ሓላፍነት ኣሎዎ። ብኣንጻሩ ኸኣ መንግስቲ ክልል ትግራይ ወትሃደራት ኣሰልጢኑ ንሰሜን እዚ ንከጥቅዕ መሰል የብሉን። እቲ መጥቃዕትን ቅድሚኡ ዝተኻየዱ ምትዅታዅን ንመንግስቲ ፈደራል ትዕግስቱ ከም ዝጽንቀቑ ስለ ዝገበሩ ሕግን ስርዓትን ንከነምጽእ ተገዲድና። እቲ መንግስቲ-ፈደራል ብዙሕ'ዩ ተሸጊሩ እቲ ኵነታት ኣብዚ በጺሑዎ ዘሎ ደረጃ ንከይበጽሕ። ንኽልተ ዓመት ኢና ንሓለፍቲ ህወሓት ክንልምንን ክንምጕትን - ንዑ ጸገማትና ብሰላማዊ ኣገባብ ንፍትሓዮም ክንብል ጸኒሕና። ዓበይቲ ሰባትን ካብ ኵሎም ሃይማኖታት ዝተዋጽኡ ሽማግሌታት ናብ መቐለ ልኢኽና ንላዘብ ኢልናዮም ክነስና ኣይሰምዑናን። ጻውዒታትና ተነጺጎም፡ ዝወሰድናዮም ናይ ሰላም ስጕምትታት 'ውን መላገጺ ዀይኖም ተሪፎም። ስቲቭን ሳክር፡ ኣነ ከም ዝመስለኒ መንግስቲ ኣመራጺታት ኣሎዎ። እዚ ተበጺሑ ዘሎ ኵነታት'ውን ክትርእዮ ይግባእ። ብሰንኪ እዚ ዉግእ ኣብ ዉሽጢ 2-3 ሰሙን ብዙሕ ሰብ ሞይቱ ኣሎ፣ ብኣሽሓት ዝቝጸሩ ድማ ተፈናቒሎም። ማዕረ 40 ሺሕ ድማ ዓዶም ገዲፎም ተሰዲዶም ኣሎዉ። ስለዚ እዚ ዉግእ ኣብ ሲቪላውያን ዘተኣታትዎ ሰብኣዊ ቅልውላዋት ኣዝዩ ዓቢ'ዩ። እቲ ምርጫ ቀሊል'ዩ። ደጊም ብወተሃደራዊ ሓይሊ ምድፋእ፡ ምስኡ ኸኣ ዝኸፍአ ቅልውላዋት ምፍጣር፡ ወይስ እቲ ዉግኣ ደው ብምባል ሓደ ዓይነት ብልዝብ ዝመጽእ ዕርቂ ምእላሽ?
